b'\n_START_ARTICLE_\nInerti\n_START_PARAGRAPH_\nInerti er et f\xc3\xa6nomen inden for fysikken og betyder egentlig tr\xc3\xa6ghed (latin: iners = doven)._NEWLINE_Med andre ord betyder det, at alle legemer, der har en bestemt j\xc3\xa6vn retlinet fart, vil forts\xc3\xa6tte dermed, indtil det bliver p\xc3\xa5virket af en kraft, som f\xc3\xa5r det til enten at miste hastighed (negativ acceleration = f.eks. bremseeffekten i en bil, der bremses), at \xc3\xb8ge sin hastighed (positiv acceleration = f.eks. n\xc3\xa5r man giver et k\xc3\xb8ret\xc3\xb8j gas) eller f\xc3\xa5r legemet til at skifte retning (sidev\xc3\xa6rts acceleration = f.eks. n\xc3\xa5r man drejer p\xc3\xa5 rattet i en bil og hjulenes friktion mod vejbanen f\xc3\xa5r bilen til at skifte retning)_NEWLINE_Et typisk eksempel p\xc3\xa5 inerti, alts\xc3\xa5 en retlinet bev\xc3\xa6gelse der sker uden kraftp\xc3\xa5virkning, er en billardkugle, der netop er blevet st\xc3\xb8dt af sted. F\xc3\xb8rst n\xc3\xa5r kuglen rammer banden eller en anden kugle, skifter den hastighed og retning under p\xc3\xa5virkning af den kraftp\xc3\xa5virkning (reaktion), der finder sted ved m\xc3\xb8det med det objekt, den st\xc3\xb8der ind i._NEWLINE_Det skal bem\xc3\xa6rkes, at man endnu ikke ved hvad der for\xc3\xa5rsager inerti.\n_START_SECTION_\nLinear inerti\n_START_PARAGRAPH_\nLoven om inerti er Newtons f\xc3\xb8rste lov. Den siger, at_NEWLINE_Et legeme, der ikke er p\xc3\xa5virket af nogen resulterende kraft, vil enten v\xc3\xa6re i hvile eller udf\xc3\xb8re en retlinet, j\xc3\xa6vn bev\xc3\xa6gelse._NEWLINE_Der kr\xc3\xa6ves ikke nogen kraft at holde en bev\xc3\xa6gelse i gang. Tv\xc3\xa6rt imod kr\xc3\xa6ves der kraft for at standse eller h\xc3\xa6mme bev\xc3\xa6gelsen. T\xc3\xa6nker man sig et rumfart\xc3\xb8j, der bev\xc3\xa6ger sig uden for jordens (og solens og alle andre himmellegemers) gravitation, vil rumfart\xc3\xb8jet kunne forts\xc3\xa6tte i det uendelige med samme hastighed i samme retning uden motorkraft, indtil det p\xc3\xa5virkes af andre kr\xc3\xa6fter._NEWLINE_Betingelsen for at en bil bev\xc3\xa6ger sig med konstant hastighed, er, at bilens motorkraft pr\xc3\xa6cis er stor nok til at overvinde de kr\xc3\xa6fter i modsat retning af bilens bev\xc3\xa6gelsesretning, der h\xc3\xa6mmer bev\xc3\xa6gelsen, s\xc3\xa5som luftmodstand og gnidningsmodstand samt eventuel modstand for\xc3\xa5rsaget af tyngdekraften, hvis bilen bev\xc3\xa6ger sig op ad bakke._NEWLINE_Det fremg\xc3\xa5r nemlig af Newtons anden lov, at n\xc3\xa5r et legeme er under p\xc3\xa5virkning af en resulterende kraft, forekommer der en acceleration. Ved kraftp\xc3\xa5virkning \xc3\xa6ndrer et legeme alts\xc3\xa5 fart og/eller retning. Uden kraftp\xc3\xa5virkning holder legemet sin hastighed.\n_START_SECTION_\nRotationel inerti\n_START_PARAGRAPH_\nEt legeme som bringes til at rotere om sit eget massemidtpunkt, vil forts\xc3\xa6tte med at rotere s\xc3\xa5 l\xc3\xa6nge inertimomentet ikke oms\xc3\xa6ttes til f.eks. friktion eller tappes p\xc3\xa5 anden vis._NEWLINE_Et svinghjul er et eksempel p\xc3\xa5 et legeme, som er designet til at kunne gemme energi i form af rotationsenergi.'